कहिनी
चैतु अउ पारो खात-कमात, बनी-भूती करत अपन जिनगी के गाड़ी खींचत सुख-दुख के गोठ गोठियावत अपन गांव कुरिया म खुशी-खुशी जिनगी चलावत सुम्मत में रहयं? अउ काबर नई रइहि? अपन दूनो नोनी के बर-बिहाव कर दिस अपन-अपन घर-दुवार म चलदीस। ऊहूं नोनी मन खात-कमात अपन-अपन घर म मगन हावे। गांव घर म रहिबे तो थोड़-बहुत ऊंच-नीच होते रइथे। ऊहू ह एक ठन मया आय कोनो ह बघवा-भालू सन अबोला नई होय। ओकर सन झगरा झंझट नई होय। काबर के ओकर सन कोनो काम नई रहय अउ वोहा मनखे के हितैसी नोहे। जेहा मनखे के हितैसी रइही ओकरे सन मनमुटाव होथे। दुख-सुख तो जिनगी में लगे रहे।
चैतु, पारो थोड़-बहुत खेती-खार हे तेला अपन बेटा जान के खात-कमात सुम्मत म जिनगी बितावत रहयं। फेर समय के गरभ में का लिखाय हे तेला कोन जानथे। बिपत ह कभू बता के तो नई आय। कथे नहीं:-
राजा नल ऊपर बिपत परिस त भुंजे मछरी दाहरा में कुदिस॥
चैतु अपन काम-धंधा ल करत रहय। तइसने म एक दिन ओला आंखी आय सही लागीस। ओहा समझीस कि मोर आंखी आय हे। एक दिन, दू दिन। देखत-देखत हफ्ता निकलगे अउ आरुग अंधियार लागे आरुग आंसू ह चूहे अउ कसके सही लागे। गांव देहात के दवा ल जतिक जानिस ततिक करीस घलो। फेर कहां मांड़थे। माड़े के नाम नई ले अउ पीरा ह बाढ़त जात हे। आखरी म थक-हार के नांदगांव अस्पताल में भरती होगे ऊहचो पंदरा-महिना दिन ले इलाज चलीस। फेर आराम होय के नाम नहीं। फकत पइसा ऊरकई महंगा-महंगा दवा पानी अउ गांव म मुड़भर के किसानी के बुता। कमईया कहय चाहे गंवइया कहय। चैतू के सिवाय अउ कोनो हे अउ जब बिपत ओकरे ऊपर आगे तब तो अउ बारा हाल होगे का करही कमा तो सके नहीं। गांव के किसान ल अपन दुख-पीरा ल बतईस किसान ह चैतू के अलहन ल जान के कमाय बर तइयार होगे। गोठ बात होइस खेत-खार ल कमा के दुहूं कहिके मानगे। जम्मो खेत ल कटटु म दे दिस। अब चैतु के किसानी के चिन्ता ह थोर-बहुत कम होगे। अपन खेत ल पर ल देवई येहा थोर अकन दुख नोहे? फेर का करबे एक ठन विपत ल सुलझाय बर दूसरा विपत सहे ल परथे। ओकर आंखी के पीरा ह थोरको कमतियाए नई हे दवा-पानी चालू हे। आस लगाय हे आज नहीं तो काली माढ़बेच करही। इही सोचत घर म उदास थके-हारे सही बइठे हे अउ मने मन गुनत हे।
हाथ धरे हंसिया लुये ल सुकवा।
मैंहा कइसे के बतावंव जिये के दुख ला॥
चैतू अउ पारो चिन्ता-फिकर में गुनत रहय तइसने में गांव के सियान ह आके कथे, 'अइसने गुनत रइहू त काम ह नई बने। तोर बेटी दमांद सहर म रथे ऊकरे कर जाके इलाज पानी करा। बड़े सहर म बड़े-बड़े डॉक्टर रथे। चैतू अउ पारो दूसर दिन अपन बेटी दमांद कर आगे अउ अपन दुख पीरा ल बतईस। तहन रइपुर सहर में जाके इलाज चालू करीस। डॉक्टर ह बतादीस ओखर आंखी म घाव रिहिस तेहा फुटगे हावे अउ आंखी में मवाद भरगे हे। एकरे सेती तोर आंखी पीराथे चैतू कलपत कथे। डॉक्टर ह चैतू ल समझाथे अउ चैतू के दमांद ल बताथे। तोर ससुर के इलाज करा नहीं ते बचना मुश्किल हे काबर कि मवाद ह कहंू मुड़ी म चढ़ जही ते अलहन हो जाही। अब चैतू के इलाज चालू होइस। थोर-बहुत पीरा ह कमतियाइस। फेर पइसा के खर्चा ह बढग़े। अब रोज दिन रइपुर के आन-ा जाना म हलाकान होगे रहय। चैतू सलाह देथे तिहि ह ऐके झन करत हस। मोर बड़े दमांद ल घलो बला लेते ऊहू ह एकातकन मदद करतीस। अब ओकर बड़े दमांद बेटी ल फोन मारके बलालिस अउ आ घलो गे। अइस तहन अपन ससुर ल देख के कथे। मेहा तो कहत रेहेव खटिया में परे होही कही के। येहा तो बने हे। ओतिक बात ल सुन के इलाज करइया के मन मे का होइस होही तेला ऊही ह जानथे। वाह: रे तोर सोच।
दुख ल बोहे रेहेन पीरा म मरे रेहेन।
ओकर गोठ सुन के मुहु नई खोले रेहेन॥
शेखचंद मेरिया, चरभंठिया
hne_Deva hne_Deva hne_Deva bho_Deva hne_Deva hne_Deva bho_Deva hne_Deva hne_Deva awa_Deva awa_Deva